b'\n_START_ARTICLE_\nParc ferm\xc3\xa9\n_START_PARAGRAPH_\nParc ferm\xc3\xa9 (fransk for \xc2\xablukket park\xc2\xbb) er i motorsport et avstengt og sikret omr\xc3\xa5de p\xc3\xa5 en racerbane som bilene skal kj\xc3\xb8res tilbake til etter, og noen ganger ogs\xc3\xa5 f\xc3\xb8r, et l\xc3\xb8p. Hensikten er \xc3\xa5 hindre uautorisert tilgang til bilene, og \xc3\xa5 gi offisielle representanter muligheter for teknisk kontroll av bilene.\n_START_SECTION_\nI Formel 1\n_START_PARAGRAPH_\nI Formel 1 sier reglementet at bilene m\xc3\xa5 plasseres i parc ferm\xc3\xa9 innen tre og en halv time etter avsluttet kvalifisering til fem timer forut for starten av oppvarmingsrunden f\xc3\xb8r l\xc3\xb8pet. Biler innenfor omr\xc3\xa5det skal ikke r\xc3\xb8res av noen med mindre de har uttrykkelig tillatelse fra FIAs representanter. Bilene befinner seg imidlertid under \xc2\xabparc ferm\xc3\xa9-betingelser\xc2\xbb betydelig lengre, fra de f\xc3\xb8rste gang kj\xc3\xb8rer ut fra pit under kvalifiseringen til starten av oppvarmingsrunden f\xc3\xb8r l\xc3\xb8pet. Under disse betingelsene er det ikke tillatt for teamene \xc3\xa5 arbeide med bilene, bortsett fra mindre arbeider som \xc3\xa5 bytte dekk, fylle drivstoff, lufte bremser og gj\xc3\xb8re sm\xc3\xa5 justeringer p\xc3\xa5 frontvingen. Brudd p\xc3\xa5 disse reglene betyr vanligvis at bilen m\xc3\xa5 starte l\xc3\xb8pet fra pit lane, i praksis bak resten av feltet. Det eneste unntaket fra regelen er ved endringer i v\xc3\xa6rforholdene, for eksempel en t\xc3\xb8rr kvalifisering etterfulgt av et l\xc3\xb8p i regn. I slike tilfeller vil FIAs l\xc3\xb8psledelse, av hensyn til f\xc3\xb8rernes sikkerhet, gi teamene tillatelse til \xc3\xa5 gj\xc3\xb8re passende endringer i oppsettet p\xc3\xa5 bilen.'